1Paréngngerangiwi anggota-anggota jema’mu kuwammengngi natunru’ mennang lao risining pamimpingngé sibawa tomakuwasana wanuwaé, enrengngé matinulu sibawa sadiya pogau’i tungke’ pangkaukeng iya makessingngé.
2Powadangngi mennang kuwammengngi aja’ nappétenna iyaré’ga mappangéwang sibawa muwi niga, sangadinna kuwammengngi nasipammasé-masé sibawa mabessa. Sitinajai mennang tuli malemma kininnawa lao ri sininna tauwé.
3Saba’ riyolo idi paimeng madonggoto, pusa sibawa temmatinulu. Ripowataki rimaddupa-rupang napessué sibawa cinna’é, tuwoki sibawa niya’-niya’ majaé sibawa mangémpuru, enrengngé sisullé sibenci.
4Iyakiya Allataala Pappassalama’ta nappaitangngi pammasé-Na sibawa akessingeng atin-Na lao ri idi.
5Napassalama’ki, tenniya nasaba puraki pogau’i séuwa iya makessingngé, sangadinna nasaba aléna muto mamaséiki. Napassalama’ki naolai Rohna Allataala, iya mpéréngngékki ajajiyang mabaru sibawa atuwong mabaru ri laleng cara nabissaitta.
6Natiri’i Allataala Roh-Na lao ri idi naolai Yésus Kristus, Arung Pappassalama’ta,
7kuwammengngi napolé ri pammaséna Yésus, simadécéngekki paimeng sibawa Allataala natalolongeng atuwong tongengngé sibawa mannennungengngé iya riyamménasaiyé.
8Tongeng senna’ iyaé adaé. Uwéllauwi muteddeki gau’-gau’éwé, kuwammengngi nasining tau iya mateppe’é ri Allataala tonget-tongengngi makkuraga untu’ pogau’i jama-jamang iya makessingngé sibawa makkégunaé untu’ sininna tauwé.
9Abélaiwi sining addebbakeng iya dé’é nakkéguna, curita-curita appo-appongennaé, appangéwangengngé sibawa allagangngé passalenna hukkunna agamaé. Iya manennaro dé’ gaga gunana sibawa dé’ gaga sarona.
10Tau iya nassabariyé assisalang ri laleng jema’é, sitinajai muwampareng siseng iyaré’ga wékkaduwa; purairo aja’na musiwollompollong sibawa aléna.
11Muwisseng makkedaé tau pada-padaéro maja sibawa dosa-dosana pabuttiwi makkedaé pasalai.
12Ukirinna muwa Artémas iyaré’ga Tikhikus lao ri iko, akkurako masitta untu’ lao ri iyya ri Nikopolis, saba’ manniya’ka monro kuwaro ri wettu keccé’é.
13Akkuragano tonget-tongeng untu’ bantui Zénas, ahli hukkungngéro, sibawa Apolos, kuwammengngi naulléi joppa sibawa dé’ naakurangeng agi-agi.
14Sining tautta harusu’i magguru pogau’i gau’-gau’ iya makessingngé kuwammengngi naulléi pennoiwi apparelluwanna iya napparelluwang senna’é; aja’ narapii tuwo temmakkéguna.
15Sininna Saudara iya sibawangngékka, massellengngi ri iko. Palettukekki selletta lao ri sellao-sellaota iya siyateperengngé. Tennapodo Puwangngé barakkaki manengngi Saudara. Salama, Paulus
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn